CELEX: 52015PC0237
Language: fi
Date: 2015-05-27
Title: Ehdotus NEUVOSTON TÄYTÄNTÖÖNPANOPÄÄTÖS Kyproksen makrotalouden sopeutusohjelman hyväksymisestä annetun täytäntöönpanopäätöksen 2013/463/EU muuttamisesta

EUROOPAN KOMISSIO
            Bryssel 27.5.2015
            COM(2015) 237 final
            2015/0122(NLE)
            Ehdotus
            NEUVOSTON TÄYTÄNTÖÖNPANOPÄÄTÖS
            Kyproksen makrotalouden sopeutusohjelman hyväksymisestä annetun täytäntöönpanopäätöksen 2013/463/EU muuttamisesta 
            
               
         
         
            
               PERUSTELUT
            
            
               Kypros pyysi 25. kesäkuuta 2012 rahoitustukea Euroopan vakautusmekanismista, jäljempänä ’EVM’. Neuvosto päätti 25. huhtikuuta 2013 (neuvoston päätös 2013/236/EU), että Kyproksen on toteutettava määrätietoisesti makrotalouden sopeutusohjelma, jolla on puututtava riskeihin, joita Kypros aiheuttaa euroalueen rahoitusvakaudelle, ja pyrittävä palauttamaan Kyprokseen nopeasti terve ja kestävä talous- ja rahoitustilanne. Asetuksen (EU) N:o 472/2013 voimaantulon jälkeen neuvoston päätös 2013/236/EU korvattiin neuvoston täytäntöönpanopäätöksellä 2013/463/EU. 
            
            
               EVM:n hallintoneuvosto päätti 24. huhtikuuta 2013 periaatteessa myöntää Kyprokselle vakaustukea ja hyväksyi talouspoliittiset ehdot vahvistavan yhteisymmärryspöytäkirjan sekä sen, että komissio allekirjoittaa yhteisymmärryspöytäkirjan EVM:n puolesta. EVM:n johtokunta hyväksyi rahoitustukiohjelman 8. toukokuuta 2013. Kolmivuotinen ohjelma kattaa ajanjakson vuoden 2013 puolivälistä vuoden 2016 maaliskuun 31. päivään.
            
            
               Makrotalouden sopeutusohjelman tavoitteena on palauttaa rahoitusmarkkinoiden luottamus ja terve makrotalouden tasapaino ja mahdollistaa kestävän kasvun palauttaminen talouteen. Tavoitteiden saavuttamiseksi ohjelma perustuu kolmeen pilariin. Ensimmäinen pilari on rahoitussektorin strategia, joka perustuu rahoituslaitosten uudelleenjärjestelyyn ja supistamiseen, sektorin valvonnan vahvistamiseen sekä toimiin, joilla puututaan pääoma- ja likviditeettivajeisiin. Toisen pilarin muodostaa kunnianhimoinen julkisen talouden vakauttamisstrategia, joka perustuu vuonna 2012 aloitettuihin vakauttamistoimiin. Toimenpiteillä on tarkoitus erityisesti vähentää juoksevia perusmenoja, lisätä valtion tuloja, parantaa julkisen sektorin toimintaa ja ylläpitää julkisen talouden vakauttamista keskipitkällä aikavälillä. Tavoitteena on korjata liiallinen julkisen talouden alijäämä ja saattaa julkinen bruttovelka suhteessa BKT:hen keskipitkällä aikavälillä vakaalle lasku-uralle. Viranomaiset ovat sitoutuneet supistamaan alijäämän alle 3 prosentin suhteessa BKT:hen viimeistään vuonna 2016. Rakennerahastojen ja muiden EU:n rahastojen sekä työllisyyden ja kasvun lisäämiseen tähtäävien EU:n politiikka-aloitteiden moitteetonta toteuttamista olisi ylläpidettävä. Tämä edistää osaltaan Kyproksen pitkän aikavälin kasvu-uraa. Kolmas pilari muodostuu kunnianhimoisesta rakenneuudistusohjelmasta, jolla on tarkoitus tukea kilpailukykyä ja kestävää ja tasapainoista kasvua Kyprokselle vuonna 2012 annettujen maakohtaisten suositusten mukaisesti ja mahdollistaa makrotaloudellisten epätasapainojen purkaminen. Nuorten mahdollisuuksia ja heidän työllistymisnäkymiään olisi parannettava ottaen huomioon 22. huhtikuuta 2013 annettu neuvoston suositus nuorisotakuun perustamisesta
                  1
               . 
            
            
               Komissio on tarkastellut täytäntöönpanopäätöksen 2013/463/EU 1 artiklan 2 kohdan mukaisesti yhdessä Euroopan keskuspankin, jäljempänä ’EKP’, ja – tarpeen mukaan – Kansainvälisen valuuttarahaston, jäljempänä ’IMF’, kanssa kuudetta kertaa edistymistä sovittujen toimenpiteiden toteutuksessa sekä toimenpiteiden tuloksellisuutta ja niiden taloudellisia ja yhteiskunnallisia vaikutuksia. Tarkastelun perusteella yhteisymmärryspöytäkirjan päivityksestä on sovittu virkamiestasolla rahoitussektorin uudistamisen, finanssipolitiikan ja rakenneuudistusten osalta. Rahoitussektorin osalta viranomaiset sitoutuivat jatkamaan pankkisektorin maksuvalmiustilanteen tiivistä seurantaa sen jälkeen, kun ulkoiset rajoittavat toimenpiteet poistettiin kokonaan 6. huhtikuuta 2015. Tarkistetussa yhteisymmärryspöytäkirjassa edellytetään myös lisätoimenpiteitä, joilla puututaan yritys- ja kotitaloussektorien velkaantuneisuuteen ja vahvistetaan edelleen yksityisen velan pitkäaikaisia ja kestäviä uudelleenjärjestelyjä koskevaa säännöstöä, järjestämättömien lainojen uudelleenjärjestelytavoitteet ja strategista maksujen laiminlyöntiä koskeva selvitys mukaan lukien. Lisäksi edellytetään toimenpiteitä eläke- ja vakuutusvalvonnan uudistamiseksi. Tarkistetussa yhteisymmärryspöytäkirjassa edellytetään, että viranomaiset jatkuvasti seuraavat uuden maksukyvyttömyys- ja ulosmittaussäännöstön täytäntöönpanoa ja toimintaa sekä varmistavat, että se tukee yhteisymmärryspöytäkirjan tavoitteita ja periaatteita, ja tekevät säännöstöön tarvittaessa muutoksia. Siihen sisältyy myös kaksi aikaisempaa toimenpidettä, nimittäin lainojen myynnin mahdollistavan lainsäädäntöesityksen antaminen ja sellaisen lainsäädäntöesityksen antaminen, joka mahdollistaa saantokirjojen siirtämisen kiinteistön ostajalle viipymättä estäen samalla väärinkäytökset. 
            
            
               Finanssipolitiikan osalta vuoden 2015 perusjäämätavoitetta olisi tarkistettava ylöspäin vähintään 264 miljoonan euron ylijäämään (1,5 prosenttia suhteessa BKT:hen) ja vuosien 2016–2018 perusylijäämätavoitetta olisi mukautettava, jotta julkisen talouden tulos vuoden 2015 ensimmäiseltä neljännekseltä voidaan ottaa huomioon, myös siksi, että se vastaisi edelleen vakaus- ja kasvusopimuksessa esitettyä sopeutusuraa. Finanssipoliittisten rakenneuudistusten ja rakenteellisten uudistusten osa-alueella kansallinen terveydenhuoltojärjestelmä on tarkistetun yhteisymmärryspöytäkirjan mukaan pantava täytäntöön viimeistään vuonna 2017. Verohallinnon ja verosäännösten noudattamisen osalta yhteisymmärryspöytäkirjaan on kirjattu uuden integroidun veroviraston toiminnan käynnistäminen luomalla yhteinen rekisteröintiprosessi ja hyväksymällä uusi verotusmenettelylaki. Tarkistetussa yhteisymmärryspöytäkirjassa edellytetään julkisen hallinnon uudistuksen osalta, että horisontaalisen uudelleentarkastelun jälkeen vuonna 2015 hyväksytään uudistussuunnitelma, jossa puututaan palkanasetantamekanismiin, otetaan käyttöön uusi arviointi- ja ylennysjärjestelmä ja lisätään henkilöstön liikkuvuutta. Sosiaaliturvauudistuksen osalta yhteisymmärryspöytäkirjassa määrätään etuuksien kokonaiskartoituksen esittämisestä. Sen perusteella seurantayksikkö viimeistelee sosiaaliturvajärjestelmän uudistamista koskevan arviointiraportin. Yhteisymmärryspöytäkirjassa edellytetään myös, että viranomaiset tekevät ehdotuksia työkyvyttömyys- ja opiskelijaetuuksien yhdistämiseksi. Asuntomarkkinoiden sääntelyn osalta yhteisymmärryspöytäkirjaan sisältyy lisävaatimuksia saantokirjojen antamisen nopeuttamiseksi. Matkailun osalta valmistellaan selvitys kansallista matkailustrategiaa varten osana kasvuun tähtäävää toimintasuunnitelmaa. Energian osalta viranomaiset valitsevat parhaan vaihtoehdon kaasu- ja sähkösektorin sääntelyjärjestelmäksi ja markkinajärjestelyksi ottaen huomioon edistymisen Kyproksen sähköviranomaisen erottamisessa omaksi yksikökseen. 
            
            
               Ehdotetulla päätöksellä varmistetaan, että Euroopan unionin toiminnasta tehdyllä sopimuksella perustettu monenvälinen valvontakehys ja talouden sopeutusohjelmaa koskevat talouspoliittiset ehdot ovat kaikilta osin johdonmukaisia. Asetuksen (EU) N:o 472/2013 10 artiklassa säädetään johdonmukaisuudesta kertomusten toimittamista ja seurantaa koskevissa velvollisuuksissa. 
            
            
               2015/0122 (NLE)
            
            
               Ehdotus
            
            
               NEUVOSTON TÄYTÄNTÖÖNPANOPÄÄTÖS
            
            
               Kyproksen makrotalouden sopeutusohjelman hyväksymisestä annetun täytäntöönpanopäätöksen 2013/463/EU muuttamisesta 
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen, 
            
            
               ottaa huomioon rahoitusvakautensa osalta vakavissa vaikeuksissa olevien tai vakavien vaikeuksien uhasta kärsivien euroalueen jäsenvaltioiden talouden ja julkisen talouden valvonnan tiukentamisesta 21 päivänä toukokuuta 2013 annetun Euroopan parlamentin ja neuvoston asetuksen (EU) N:o 472/2013
                  2
                ja erityisesti sen 7 artiklan 2 ja 5 kohdan,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
               (1)Asetusta (EU) N:o 472/2013 sovelletaan jäsenvaltioihin, jotka sen tullessa voimaan saavat jo rahoitustukea, Euroopan vakausmekanismista, jäljempänä ’EVM’, tukea saavat jäsenvaltiot mukaan lukien.
            
            
               (2)Asetuksessa (EU) N:o 472/2013 vahvistetaan rahoitustukea saavien jäsenvaltioiden makrotalouden sopeutusohjelman hyväksymistä koskevat säännöt, joiden on oltava EVM:n perustamisesta tehdyn sopimuksen määräysten mukaisia. 
            
            
               (3)Kyproksen pyydettyä 25 päivänä kesäkuuta 2012 rahoitustukea EVM:stä neuvosto päätti 25 päivänä huhtikuuta 2013 päätöksellä 2013/236/EU
                  3
               , että Kyproksen on toteutettava määrätietoisesti makrotalouden sopeutusohjelma.
            
         
         
            
               (4)EVM:n hallintoneuvosto päätti 24 päivänä huhtikuuta 2013 periaatteessa myöntää Kyprokselle vakaustukea ja hyväksyi talouspoliittiset ehdot vahvistavan yhteisymmärryspöytäkirjan sekä sen, että komissio allekirjoittaa yhteisymmärryspöytäkirjan EVM:n puolesta.
            
            
               (5)Asetuksen (EU) N:o 472/2013 tultua voimaan makrotalouden sopeutusohjelma hyväksyttiin neuvoston täytäntöönpanopäätöksenä
                  4
               . Oikeudellisen selvyyden ja oikeusvarmuuden vuoksi ohjelma hyväksyttiin uudelleen asetuksen (EU) N:o 472/2013 7 artiklan 2 kohdan perusteella. Ohjelman sisältö pysyi samana kuin neuvoston päätöksellä 2013/236/EU hyväksytyssä ohjelmassa, mutta siihen sisältyivät lisäksi päätöksen 2013/236/EU 1 artiklan 2 kohdan mukaisesti toteutetun tarkastelun tulokset. Samalla kumottiin neuvoston päätös 2013/236/EU.
            
            
               (6)Neuvoston täytäntöönpanopäätöstä 2013/463/EU on jo muutettu päätöksellä 2014/169/EU ja päätöksellä 2014/919/EU. Viimeaikaisen kehityksen valossa sitä olisi muutettava uudestaan.
            
            
               (7)Komissio on tarkastellut neuvoston täytäntöönpanopäätöksen 2013/463/EU 1 artiklan 2 kohdan mukaisesti yhdessä Euroopan keskuspankin, jäljempänä ’EKP’, ja Kansainvälisen valuuttarahaston, jäljempänä ’IMF’, kanssa kuudetta kertaa edistymistä sovittujen toimenpiteiden toteutuksessa sekä toimenpiteiden tuloksellisuutta ja niiden taloudellisia ja yhteiskunnallisia vaikutuksia. Tarkastelun tuloksena muutoksia olisi tehtävä rahoitussektorin uudistamisen, finanssipolitiikan ja rakenneuudistusten osalta, jotta Kyproksen viranomaisten vuoden 2015 ensimmäisellä neljänneksellä toteuttamat toimet voidaan ottaa huomioon, erityisesti suhteessa seuraaviin: i) pankkisektorin maksuvalmiustilanteen tiiviin seurannan jatkaminen; ii) vakuutusyhtiöiden ja eläkerahastojen sääntelyn ja valvonnan virtaviivaistaminen; iii) lisätoimenpiteet, joilla vahvistetaan järjestämättömien lainojen hallinnointia pankeissa ja varmistetaan pitkäaikaiset ja kestävät uudelleenjärjestelyratkaisut, mukaan lukien järjestämättömien lainojen hoitoa koskevat tavoitteet ja strategista maksujen laiminlyöntiä koskeva selvitys; iv) lainojen myynnin mahdollistavan lainsäädäntöesityksen antaminen; v) sellaisen lainsäädäntöesityksen antaminen, joka mahdollistaa saantokirjojen siirtämisen kiinteistön ostajalle viipymättä estäen samalla väärinkäytökset; vi) maksukyvyttömyys- ja ulosmittaussäännöstön täytäntöönpanon ja toiminnan jatkuva seuranta sen varmistamiseksi, että se tukee yhteisymmärryspöytäkirjan tavoitteita ja periaatteita; vii) jotta julkisen talouden tulos vuoden 2015 ensimmäiseltä neljännekseltä voidaan ottaa huomioon, vuoden 2015 perusjäämätavoitteen tarkistaminen vähintään 264 miljoonan euron ylijäämään (1,5 prosenttia suhteessa BKT:hen) ja lisätarkistukset vuosien 2016–2018 perusylijäämätavoitteeseen, myös siksi, että se vastaisi edelleen vakaus- ja kasvusopimuksessa esitettyä sopeutusuraa; viii) kansallisen terveydenhuoltojärjestelmän täysimääräinen täytäntöönpano vuoteen 2017 mennessä; ix) uuden integroidun veroviraston toiminnan käynnistäminen luomalla yhteinen rekisteröintiprosessi ja hyväksymällä uusi verotusmenettelylaki; x) sellaisen julkisen hallinnon uudistusta koskevan uudistussuunnitelman hyväksyminen, joka johtaa palkanasetantamekanismin paranemiseen, uuden henkilöstöarviointi- ja ylennysjärjestelmän käyttöönottoon ja henkilöstön liikkuvuuden lisääntymiseen; xi) työkyvyttömyys- ja opiskelijaetuuksien yhdistäminen; xii) lisävaatimusten sisällyttäminen asuntomarkkinasäädöksiin saantokirjojen antamisen nopeuttamiseksi; xiii) selvityksen laatiminen kansallista matkailustrategiaa varten osana kasvuun tähtäävää toimintasuunnitelmaa; ja xiv) kaasu- ja sähkösektorin sääntelyjärjestelmän ja markkinajärjestelyn valinta sekä edistyminen Kyproksen sähköviranomaisen yksityistämisessä.
            
            
               (8)Komission olisi Kyproksen toimenpidepaketin koko toteutuksen ajan annettava lisäohjausta ja teknistä apua yksittäisillä osa-alueilla. Makrotalouden sopeutusohjelman kohteena oleva jäsenvaltio, jonka hallinnolliset valmiudet ovat riittämättömät, voi pyytää teknistä apua komissiolta, joka voi muodostaa tätä tarkoitusta varten asiantuntijaryhmiä.
            
            
               (9)Kyproksen viranomaisten olisi voimassa olevien kansallisten sääntöjen ja käytäntöjen mukaisesti pyydettävä työmarkkinaosapuolilta ja kansalaisyhteiskunnan järjestöiltä näkemyksiä makrotalouden sopeutusohjelman valmisteluun, täytäntöönpanoon, seurantaan ja arviointiin,
            
            
               ON HYVÄKSYNYT TÄMÄN PÄÄTÖKSEN:
            
            
               1 artikla
            
            
               Muutetaan täytäntöönpanopäätöksen 2013/463/EU 2 artikla seuraavasti: 
            
            
               1)
                     Korvataan 5 kohta seuraavasti:
            
            
               ”5.
                     Rahoitussektorin tervehdyttämiseksi Kyproksen on jatkettava pankkisektorin ja osuuskuntamuotoisen luottosektorin uudelleenjärjestelyjä, vahvistettava edelleen valvontaa ja sääntelyä ottaen huomioon myös yhteisen valvontamekanismin roolin, sekä uudistettava velkojen uudelleenjärjestelyjä koskeva säännöstö ja säilytettävä samalla rahoitusvakaus.
            
            
               Ohjelmaan on sisällytettävä seuraavat toimenpiteet ja tulokset:
            
            
               a) Varmistetaan, että pankkisektorin maksuvalmiustilannetta seurataan tiiviisti vain niin kauan kuin on ehdottoman välttämätöntä rahoitusjärjestelmän vakauteen kohdistuvien vakavien riskien lieventämiseksi. Keskuspankkirahoitukseen turvautuvien tai valtiontukea saavien kotimaisten pankkien varainhankinta- ja pääomasuunnitelmissa on otettava realistisesti huomioon odotettavissa oleva velkavivun purkaminen pankkisektorilla ja vähennettävä riippuvuutta keskuspankkien lainanannosta välttäen samalla omaisuuserien pikaista myyntiä ja luottolamaa.
            
            
               b) Mukautetaan vähimmäispääomavaatimuksia ottaen huomioon tasearvioinnin parametrit ja kokonaisvaltainen arviointi.
            
            
               c) Pankit, joilla on liian vähän pääomaa, voivat valtiontukea koskevien menettelyjen mukaisesti pyytää pääomaa valtiolta, jos muut toimenpiteet eivät ole riittäviä. Pankkien, joilla on rakenneuudistussuunnitelma, on ilmoitettava suunnitelmien toteuttamisen edistymisestä. 
            
            
               d) Varmistetaan, että luottorekisteri on täysin toimiva.
            
            
               e) Ottaen huomioon yhteiseen valvontamekanismiin siirtyminen varmistetaan lainojen myöntämistä, omaisuuserien arvon alentumista ja varausten tekoa koskevan sääntelykehyksen täysimääräinen täytäntöönpano.
            
            
               f) Varmistetaan, että pankit tiedottavat säännöllisesti viranomaisille ja markkinoille edistymisestä toimintojensa uudelleenjärjestelyssä.
            
            
               g) Varmistetaan hallinnointia ja ohjausta koskevan direktiivin tarkistus, jossa määritellään muun muassa pankkien sisäisten tarkastusyksiköiden ja pankkivalvojien välinen vuorovaikutus.
            
            
               h) Vahvistetaan pankkien hallinnointi- ja ohjausjärjestelmää muun muassa kieltämällä lainananto riippumattomille hallituksen jäsenille tai heihin sidossuhteessa oleville tahoille.
            
         
         
            
               i) Varmistetaan tarvittava henkilöstö ja muutokset ottaen huomioon Kyproksen keskuspankin uudet vastuut, erityisesti kriisinratkaisu- ja valvontatehtävät sekä yhteisen säännöstön, mukaan lukien Euroopan parlamentin ja neuvoston direktiivi 2014/59/EU (*) ja Euroopan parlamentin ja neuvoston direktiivi 2014/49/EU (**), saattaminen osaksi kansallista lainsäädäntöä.
            
            
               j) Virtaviivaistetaan vakuutusyhtiöiden ja eläkerahastojen sääntelyä ja valvontaa.
            
            
               k) Vahvistetaan järjestämättömien lainojen hallinnointia, ottaen huomioon yhteisen valvontamekanismin kehitys ja aikataulu. Tähän sisältyvät erityisesti seuraavat toimenpiteet: Kyproksen keskuspankin asettamien rakenneuudistustavoitteiden seuranta ja julkaiseminen; toimenpiteet, joiden johdosta lainanantajat voivat hankkia asianmukaisia rahoitustietoja lainanottajien taloudellisesta tilanteesta ja hakea, hankkia ja panna täytäntöön niiden lainanottajien, joilla on erääntyneitä maksuja, rahoitusomaisuuden ja tulojen ulosmittauksen; toimenpiteet, jotka mahdollistavat ja helpottavat olemassa olevien lainojen siirtämistä vakuuksineen lainanantajilta kolmansille osapuolille ilman lainanottajan suostumusta. 
            
            
               l) Annetaan lainsäädäntöä, joka mahdollistaa saantokirjojen nopean siirtämisen kiinteistön ostajalle estäen samalla väärinkäytökset.
            
            
                m) Lievennetään vakuuksien pakkotäytäntöönpanoa koskevia rajoituksia erityisesti varmistamalla ulosmittausta koskevan tarkistetun säännöstön sujuva ja tuloksellinen toiminta. Tämän rinnalla toteutetaan kattava yritysten ja yksityishenkilöiden maksukyvyttömyysmenettelyjen uudistus, johon kuuluvat myös tarvittavat hallinnolliset säädökset ja asetukset. Uuden maksukyvyttömyyssäännöstön täytäntöönpanoa ja toimintaa seurataan jatkuvasti sen varmistamiseksi, että se tukee yhteisymmärryspöytäkirjan tavoitteita ja periaatteita, ja tarvittaessa ehdotetaan muutoksia. Viimeistään alkuvuodesta 2016 toteutetaan myös yksityissektorin velkojen uudelleenjärjestelyjä koskevan oikeudellisen säännöstön kattava uudelleentarkastelu ja laaditaan toimintasuunnitelma säännöstön muuttamiseksi, jos puutteita havaitaan. Jotta tarkistetun ulosmittauslainsäädännön ja maksukyvyttömyyttä koskevan uuden säännöstön sujuva ja tuloksellinen toiminta voidaan varmistaa, olisi laadittava siviiliprosessilakia ja tuomioistuinsääntöjä koskevia suosituksia, joilla pyritään myös nopeuttamaan asioiden käsittelyä tuomioistuimissa ja purkamaan tuomioistuinten käsittelyruuhkaa.
            
            
               n) Saatetaan päätökseen osuuskuntamuotoisten luottolaitosten sääntelyn ja valvonnan saattaminen liikepankkien sääntelyä ja valvontaa vastaavaksi.
            
            
               o) Varmistetaan, että Cooperative Group panee sovitun rakenneuudistussuunnitelman viipymättä ja täysimääräisesti täytäntöön ja toteuttaa lisätoimenpiteitä parantaakseen operatiivista toimintakykyään erityisesti maksurästien hoidon, johdon tietotekniikkajärjestelmien, hallinnoinnin ja ohjauksen sekä hallinnointivalmiuksien osalta.  
            
            
               p) Vahvistetaan edelleen rahanpesun vastaisia säännöksiä ja pannaan täytäntöön toimintasuunnitelma, jolla varmistetaan asiakkaan tuntemista ja huolellisuusvelvollisuutta sekä oikeushenkilöiden läpinäkyvyyttä koskevien parannettujen toimintatapojen soveltaminen parhaiden käytänteiden mukaisesti.
            
            
               (*) Euroopan parlamentin ja neuvoston direktiivi 2014/59/EU, annettu 15 päivänä toukokuuta 2014, luottolaitosten ja sijoituspalveluyritysten elvytys- ja kriisinratkaisukehyksestä sekä neuvoston direktiivin 82/891/ETY, Euroopan parlamentin ja neuvoston direktiivien 2001/24/EY, 2002/47/EY, 2002/47/EY, 2004/25/EY, 2005/56/EY, 2007/36/EY, 2011/35/EU, 2012/30/EU ja 2013/36/EU ja asetusten (EU) N:o 1093/2010 ja (EU) N:o 648/2012 muuttamisesta (EUVL L 173, 12.6.2014, s. 190). 
            
            
               (**) Euroopan parlamentin ja neuvoston direktiivi 2014/49/EU, annettu 16 päivänä huhtikuuta 2014, talletusten vakuusjärjestelmistä (EUVL L 173, 12.6.2014, s. 149).”
                     
            
            
               2)
                     Lisätään kohta seuraavasti:
            
            
               ”7 b.
                     Kyproksen viranomaisten on vuosien 2017–18 finanssipolitiikassa tavoiteltava sellaista julkisen talouden rahoitusasemaa, jolla voidaan varmistaa velanhoitokyky ja joka noudattaa vakaus- ja kasvusopimuksessa esitettyä sopeutusuraa.”
            
            
               3)
                     Korvataan 8 kohdan h alakohta seuraavasti:
            
            
               ”h)
                     julkishallinnon uudistaminen sen toimivuuden ja tehokkuuden parantamiseksi erityisesti tarkistamalla julkishallinnon kokoa ja toiminnallista organisaatiota, parantamalla palkanasetantamekanismeja, ottamalla käyttöön uuden henkilöstöarviointi- ja ylennysjärjestelmän ja lisäämällä henkilöstön liikkuvuutta, jotta voidaan varmistaa julkisten resurssien tehokas käyttö ja tarjota väestölle laadukkaita palveluja;”
            
            
               4)
                     Korvataan 12 ja 13 kohta seuraavasti:
            
            
               ”12.
                     Kyproksen on huolehdittava antamatta olevien saantokirjojen määrän vähentämisestä ja virtaviivaistettava menettelyjä, jotta uudet rakennustodistukset ja saantokirjat voidaan antaa nopeasti ja tehokkaasti.
            
            
               13.
                     Kyproksen on tehtävä aloitteita matkailualan kilpailukyvyn vahvistamiseksi osana kasvuun tähtäävää toimintasuunnitelmaa, erityisesti toteuttamalla matkailualan toimintasuunnitelma, määrittämällä matkailualan kilpailun esteet, hyväksymällä uusi kansallinen matkailustrategia ja panemalla täytäntöön ilmailupoliittinen strategia ottaen huomioon EU:n ulkoisen ilmailupolitiikan ja ilmailua koskevat EU:n sopimukset ja varmistaen samalla riittävät lentoyhteydet.”
            
            
               5)
                     Korvataan 16 kohta seuraavasti:
            
            
               ”16.
                     Kyproksen on toteutettava kasvuun tähtäävä toimintasuunnitelma ottaen asianmukaisesti huomioon meneillään oleva julkisen hallinnon uudistus, julkisen varainhoidon uudistus, muut Kyproksen makrotalouden sopeutusohjelmaan sisältyvät sitoumukset ja asiaankuuluvat EU:n aloitteet, ottaen huomioon talouskumppanuussopimus Euroopan rakenne- ja investointirahastojen täytäntöönpanemiseksi. Kasvuun tähtäävää toimintasuunnitelmaa koordinoi ja toteuttaa yksi elin.”
            
            
               2 artikla
            
         
         
            
               Tämä päätös on osoitettu Kyproksen tasavallalle.
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
                     […]
               
            
         
         
            
                  
                     (1)
                  EUVL C 120, 26.4.2013, s. 1.
               
               
                  
                     (2)
                  EYVL L 140, 27.5.2013, s. 1.
               
               
                  
                     (3)
                  Neuvoston päätös 2013/236/EU, annettu 25 päivänä huhtikuuta 2013, Kyprokselle osoitetuista erityistoimista rahoitusvakauden ja kestävän kasvun palauttamiseksi (EUVL L 141, 28.5.2013, s. 32).
               
               
                  
                     (4)
                  Neuvoston täytäntöönpanopäätös 2013/463/EU, annettu 13 päivänä syyskuuta 2013, Kyproksen makrotalouden sopeutusohjelman hyväksymisestä ja päätöksen 2013/236/EU kumoamisesta (EUVL L 250, 20.9.2013, s. 40).